text: Vejarbejde starter på Lillebæltsbroen
  22 april 2014 kl. 07.42
  I dag starter arbejdet med at give Den Nye Lillebæltsbro ny asfalt. Det er sydsiden af broen, der skal friskes op.
  Det kommer til at give udfordringer for trafikanterne på broen fra i dag og sommeren over. Fra i dag og den kommende uge vil broen få nye vejstriber, så der bliver plads til at udføre arbejdet.
  Hele arbejdet forventes at være færdigt i starten af august, medmindre en våd sommer rammer.
  Under hele arbejdet vil der være to smalle vognbaner i østgående retning og tre smalle vognbaner i vestgående retning. Hastighedsbegrænsningen sættes ned til 80 km/t.
  Sidste år fik nordsiden af Lillebæltsbroen samme omgang.
  